EURÓPSKA KOMISIA V Bruseli23. 6. 2021 COM(2021) 351 final 2021/0172(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Francúzska {SWD(2021) 173 final}



2021/0172 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Francúzska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Francúzska. V roku 2019 dosahovalo Francúzsko hrubý domáci produkt na obyvateľa (HDP na obyvateľa) na úrovni 115 % priemeru EÚ. Z prognózy Komisie z jari 2021 vyplýva, že reálny HDP Francúzska v roku 2020 klesol o 8,1 % a v období 2020 – 2021 by mal kumulatívne klesnúť o 2,9 %. Medzi dlhodobejšie aspekty s vplyvom na strednodobú hospodársku výkonnosť patrí najmä vysoký pomer dlhu k HDP, slabá konkurencieschopnosť v kontexte nízkeho rastu produktivity, prísnych regulačných obmedzení v službách a vysokého administratívneho zaťaženia, ako aj nízka miera a efektívnosť investícií do výskumu a vývoja. (2)Rada 9. júla 2019 a 20. júla 2020 adresovala Francúzsku odporúčania v kontexte európskeho semestra. Rada konkrétne odporúčala zvýšiť udržateľnosť verejných financií, podporiť hospodárstvo počas krízy a následné oživenie, ako aj zlepšiť odolnosť systému zdravotnej starostlivosti. Francúzsko takisto dostalo odporúčania týkajúce sa integrácie do trhu práce, zabezpečenia rovnakých príležitostí s osobitným zameraním na zraniteľné skupiny, riešenia problému nedostatku zručností a nesúladu medzi ponúkanými a požadovanými zručnosťami, ako aj podpory zamestnanosti počas krízy. Rada ďalej Francúzsku odporúčala zabezpečiť účinné vykonávanie opatrení na podporu likvidity podnikov, najmä malých a stredných podnikov, prednostne realizovať pripravené verejné investičné projekty a presadzovať súkromné investície na podporu oživenia hospodárstva. Francúzsko dostalo aj odporúčanie investovať do kľúčových odvetví v súvislosti so zelenou a s digitálnou transformáciou. Konkrétne v prípade zelenej transformácie sa Francúzsku odporúčalo investovať do udržateľnej dopravy, energie z obnoviteľných zdrojov, energetických prepojení a infraštruktúry, ako aj do čistej a efektívnej výroby a využívania energie. Rada zároveň Francúzsku odporúčala investovať do výskumu a inovácií a súčasne zlepšovať efektívnosť systémov verejnej podpory. Napokon sa Francúzsku odporúčalo zlepšiť podnikateľské prostredie zjednodušením daňového systému, znížením administratívneho zaťaženia, podporovaním rastu podnikov a odstraňovaním prekážok hospodárskej súťaže v oblasti služieb. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa podpory rastu podnikov (odporúčanie pre danú krajinu 2019.4.3) je v plnej miere splnené. Dosiahol sa podstatný pokrok, pokiaľ ide o odporúčania týkajúce sa zjednodušenia daňového systému, najmä zníženia daní z výroby (odporúčanie pre danú krajinu 2019.4.1 a odporúčanie pre danú krajinu 2020.4.3), ďalej pokiaľ ide o odporúčania týkajúce sa prijatia všetkých opatrení potrebných na účinné riešenie pandémie, udržanie hospodárstva a podporu následného oživenia (odporúčanie pre danú krajinu 2020.1.1), zmiernenia vplyvu krízy na zamestnanosť a jej sociálnych dôsledkov (odporúčanie pre danú krajinu 2020.2.1) a zabezpečenia účinného vykonávania opatrení na podporu likvidity podnikov, najmä malých a stredných podnikov (odporúčanie pre danú krajinu 2020.3.1). (3)Komisia 2. júna 2021 uverejnila hĺbkové preskúmanie podľa článku 5 nariadenia Európskeho parlamentu a Rady (EÚ) č. 1176/2011 týkajúce sa Francúzska. Komisia na základe svojej analýzy dospela k záveru, že vo Francúzsku existujú makroekonomické nerovnováhy, najmä v súvislosti s vysokým verejným dlhom, so slabou konkurencieschopnosťou a s nízkym rastom produktivity, ktoré majú cezhraničný presah. (4)[V odporúčaní Rady o hospodárskej politike eurozóny sa členským štátom eurozóny odporúča, aby prijali opatrenia, a to aj prostredníctvom plánov obnovy a odolnosti, ktorými okrem iného zabezpečia nastavenie politiky, ktoré podporuje obnovu, a aby ďalej zlepšovali konvergenciu, odolnosť a udržateľný a inkluzívny rast. V odporúčaní Rady sa takisto odporúča posilňovať vnútroštátne inštitucionálne rámce, zabezpečiť makrofinančnú stabilitu a dobudovať hospodársku a menovú úniu a posilniť medzinárodnú úlohu eura.] [Ak v čase prijatia tohto vykonávacieho rozhodnutia Komisie ešte nebude prijaté dané odporúčanie Rady, toto odôvodnenie odstráňte.] (5)V súlade s článkom 18 ods. 1 nariadenia (EÚ) 2021/241 Francúzsko oficiálne predložilo Komisii 28. apríla 2021 svoj národný plán obnovy a odolnosti. Po predložení plánu nasledoval proces konzultácií s miestnymi a regionálnymi orgánmi, sociálnymi partnermi, organizáciami občianskej spoločnosti, mládežníckymi organizáciami a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 uvedeného nariadenia Komisia posúdila relevantnosť, efektívnosť, účinnosť a koherentnosť plánu obnovy a odolnosti pri zohľadnení usmernení pre posudzovanie uvedených v prílohe V k uvedenému nariadeniu. (6)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241. (7)Plnenie plánov obnovy a odolnosti členských štátov bude predstavovať koordinované investičné a reformné úsilie v rámci celej Únie. Vďaka koordinovanému a súbežnému vykonávaniu a vďaka realizácii cezhraničných projektov sa tieto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom

(8)V súlade s článkom 19 ods. 3 písm. a) nariadenia (EÚ) 2021/241 a oddielom 2.1 prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 nariadenia (EÚ) 2021/241, pričom zohľadňuje osobitné výzvy a finančné prostriedky pridelené dotknutému členskému štátu. (9)Plán zahŕňa opatrenia, ktoré prispievajú ku všetkým šiestim pilierom, pričom značný počet komponentov plánu sa týka viacerých pilierov. Takýto prístup pomáha zabezpečiť komplexné zohľadnenie každého piliera koherentným spôsobom. Osobitný dôraz na inteligentný, udržateľný a inkluzívny rast, rovnomerne zastúpený v rámci jednotlivých pilierov, sa považuje za primerane vyvážený vzhľadom na osobitné výzvy Francúzska. (10)V pláne sa predpokladá výrazné zameranie na transformáciu v súvislosti so zmenou klímy, pričom k zelenej transformácii prispieva približne polovica komponentov. Medzi príslušné opatrenia patrí zvýšenie energetickej hospodárnosti budov, podpora ekologickejšej dopravy a inovácií pre čistejšie zdroje energie. Plán sa zaoberá výzvami súvisiacimi s digitalizáciou vo viacerých oblastiach, a to skvalitňovaním infraštruktúry alebo digitalizáciou verejných služieb a MSP. S cieľom zvýšiť odolnosť systému vzdelávania a odbornej prípravy plán obsahuje niekoľko opatrení uľahčujúcich dostupnosť digitálnych nástrojov pre všetkých obyvateľov, a to najmä modernizáciou systémov vzdelávania a odbornej prípravy. Prínos z rozsiahlych investícií na uľahčenie digitálnej transformácie by sa mal pocítiť aj v zdravotníctve. (11)Plán sa vo veľkej miere vzťahuje na tretí pilier inteligentného, udržateľného a inkluzívneho rastu, pričom k nemu priamo prispieva jedna tretina komponentov plánu. Niekoľko komponentov plánu sa priamo vzťahuje na hospodársku súdržnosť, produktivitu a konkurencieschopnosť. Plán obsahuje niekoľko opatrení, ktoré prispievajú k podnecovaniu inovácií v oblastiach kľúčových technológií, ako je kybernetická bezpečnosť, kvantová výpočtová technika a cloud computing s cieľom zvýšiť konkurencieschopnosť francúzskeho hospodárstva a zvýšiť využívanie digitálnych riešení na účely vzdelávania, kultúry a ekologizácie hospodárstva. Vďaka reformám by sa mali ďalej zjednodušiť administratívne kroky pre podniky. Dva komponenty sa zaoberajú sociálnou a územnou súdržnosťou. V pláne sa podporuje dopravná a zdravotnícka infraštruktúra v rámci celej krajiny vrátane vidieckych oblastí, menej rozvinutých regiónov a najvzdialenejších území. Plán zahŕňa opatrenia na zachovanie pracovných miest so zameraním na mladých ľudí a osoby so zdravotným postihnutím, ako aj reformu štátneho úradu pre nezamestnanosť a poistenia v nezamestnanosti. (12)Jedna tretina plánu prispieva k odolnosti v oblasti zdravia, ekonomickej, sociálnej a inštitucionálnej odolnosti, čím posilní hospodársku, sociálnu a územnú súdržnosť a konvergenciu v rámci Francúzska a Únie. Plán obsahuje náležité riešenia týkajúce sa posilnenia systému zdravotnej starostlivosti vrátane investícií do infraštruktúry a digitalizácie. Dôležité fiškálne reformy, ktoré sa majú uskutočniť, by mali zlepšiť účinnosť rámca fiškálneho riadenia a zabezpečiť, aby sa posudzovanie kvality verejných výdavkov stalo pravidelnou praxou, čo prispeje k dosiahnutiu cieľa stabilizovať a znížiť pomer dlhu k HDP. Posúdením vplyvu štátneho rozpočtu na životné prostredie („zelené rozpočtovanie“) by sa malo zabezpečiť orientovanie verejných výdavkov na inkluzívny a zelený rast. Predmetom viacerých opatrení sú politiky pre budúcu generáciu, čo má priamy vplyv na mládež: ide napríklad o podporu výsledkov v oblasti vzdelávania, a to aj najviac znevýhodnených detí, podporu učňovskej prípravy, odborného vzdelávania a zamestnanosti mladých ľudí, zlepšovanie kariérnych a príjmových vyhliadok mladých ľudí. Toto úsilie je sprevádzané opatrením na digitalizáciu vzdelávania. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (13)V súlade s článkom 19 ods. 3 písm. b) nariadenia (EÚ) 2021/241 a oddielom 2.2 prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre danú krajinu vrátane ich fiškálnych aspektov, ako aj v odporúčaniach vydaných podľa článku 6 nariadenia (EÚ) č. 1176/2011 adresovaných dotknutému členskému štátu, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. (14)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti plánu obnovy a odolnosti Francúzska, a to bez ohľadu na skutočnosť, že Francúzsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade s ustanoveniami všeobecnej únikovej doložky. Relevantné už nie je ani odporúčanie dosiahnuť dostatočný pokrok pri plnení strednodobého rozpočtového cieľa v roku 2020, a to z dôvodu uplynutia príslušného rozpočtového obdobia, ako aj aktivácie všeobecnej únikovej doložky Paktu stability a rastu v marci 2020 v súvislosti s krízou spôsobenou pandémiou. (15)Plán zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Francúzsku v rámci európskeho semestra v rokoch 2019 a 2020, a to najmä v oblastiach: i) verejné financie (konkrétne udržateľnosť verejného dlhu, úspory výdavkov a zvýšenie efektívnosti); ii) podpora podnikov (prístup k financovaniu, konkurencieschopnosť, zníženie administratívnej záťaže, ako aj posilnenie ekosystému výskumu a vývoja); iii) politiky trhu práce (riešenie otázok nezamestnanosti, integrácie do trhu práce a nesúladu medzi ponúkanými a požadovanými zručnosťami, zabezpečenie vzdelávania pre zraniteľné skupiny); iv) odolnosť systému zdravotnej starostlivosti (modernizácia a koordinácia starostlivosti, elektronické zdravotníctvo, prevencia); v) zelená transformácia (zníženie emisií skleníkových plynov z dlhodobého hľadiska, zníženie emisií v odvetví dopravy a zvýšenie energetickej efektívnosti); vi) digitálna transformácia (zlepšenie pripojiteľnosti a digitálnych zručností obyvateľstva, podpora digitalizácie podnikov). Očakáva sa, že úspešným dokončením súboru reforiem a investícií zahrnutých v pláne sa vo významnej miere vyriešia súvisiace výzvy a prekážky. (16)Významná časť investícií v rámci francúzskeho plánu obnovy a odolnosti sa zameriava na zelenú a digitálnu transformáciu, zdravie a výskum a vývoj s cieľom posilniť konkurencieschopnosť francúzskych podnikov. Slabý rast produktivity pozorovaný pred krízou by sa mal riešiť plánovanými investíciami do ľudského kapitálu prostredníctvom niekoľkých opatrení zameraných na podporu zručností, najmä tých digitálnych, na digitalizáciu podnikov a investovanie do inovácií. (17)Očakáva sa, že reformy verejných financií prispejú k zvýšeniu kvality a efektívnosti verejných výdavkov, k stabilizácii a prípadne k zníženiu verejného dlhu Francúzska v strednodobom horizonte. Konkrétne reformou správy verejných financií by sa malo zriadiť viacročné výdavkové pravidlo týkajúce sa výdavkov verejnej správy a mali by sa posilniť právomoci národnej fiškálnej rady. V nových programových právnych predpisoch v oblasti verejných financií sa stanoví zavedenie tohto nového rámca pre správu, ako aj viacročná trajektória pre verejné financie, ktorá umožní stabilizáciu pomeru dlhu k HDP a jeho následné zníženie. V druhej reforme sa zavedie pravidelné hodnotenie kvality verejných výdavkov a opatrení prijatých v záujme ich zlepšenia. (18)Jeden komponent plánu je venovaný boju proti nezamestnanosti. Tento prístup sa zameriava na mladých ľudí prostredníctvom opatrení zacielených na učňovskú prípravu, odbornú prípravu, zručnosti a aktívne politiky trhu práce. Očakáva sa, že súvisiace reformy, napríklad reforma dávok v nezamestnanosti, ktorá zahŕňa opatrenia na riešenie problému segmentácie trhu práce, budú mať trvalý pozitívny vplyv. (19)Prostredníctvom riešenia uvedených výziev sa od plánu obnovy a odolnosti takisto očakáva príspevok k náprave nerovnováh, ktoré existujú vo Francúzsku, konkrétne v súvislosti s vysokým verejným dlhom, so slabou konkurencieschopnosťou a s nízkym rastom produktivity, ktoré majú cezhraničný presah. Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (20)V súlade s článkom 19 ods. 3 písm. c) nariadenia (EÚ) 2021/241 a oddielom 2.3 prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť členského štátu, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Francúzska prostredníctvom investícií do menej rozvinutých regiónov (ako sú najvzdialenejšie regióny) a v rámci Únie. (21)Zo simulácií útvarov Komisie vyplýva, že plán má potenciál zvýšiť do roku 2024 HDP Francúzska o 0,6 % až 1,0 %. Plán obnovy a odolnosti obsahuje značný počet investícií, ktorými by sa mal posilniť rastový potenciál Francúzska, ako aj jeho ekonomická, sociálna a inštitucionálna odolnosť. Očakáva sa, že investície predpokladané v pláne podporia konkurencieschopnosť a produktivitu, a to najmä investície v oblasti výskumu a vývoja, kľúčových zelených technológií ako vodík, materiály z biologických zdrojov a dekarbonizácia priemyslu, v oblasti kľúčových digitálnych technológií ako kvantová výpočtová technika, cloud computing a kybernetická bezpečnosť a investície zamerané na kľúčové odvetvia, napríklad letectvo. Opatrenia, ktoré rozširujú pokrytie rýchlym širokopásmovým sieťovým pripojením vo vidieckych oblastiach a v najvzdialenejších regiónoch, posilňujú rovnosť MSP, zvyšujú zdroje výskumných organizácií a inštitúcií vysokoškolského vzdelávania, zlepšujú verejno-súkromnú spoluprácu v oblasti výskumu a vývoja a zlepšujú digitálne vzdelávanie a zručnosti, by mali podľa očakávaní ďalej posilniť rastový potenciál Francúzska a stimulovať tvorbu pracovných miest. (22)Plán zahŕňa aj niekoľko reforiem zameraných na štrukturálne výzvy, ktorým Francúzsko čelí, pričom tieto reformy by mali prispieť k väčšej ekonomickej, sociálnej a inštitucionálnej odolnosti. Očakáva sa, že reforma rámca pre správu verejných financií posilní rozpočtové záväzky, zvýši kvalitu verejných výdavkov a prispeje k stabilizácii a v konečnom dôsledku k zníženiu verejného dlhu. Reformou systému dávok v nezamestnanosti by sa mali posilniť stimuly pre zamestnanosť a väčšia právna stabilita pre zamestnávateľov, a postupom času by sa malo rozšíriť aj pokrytie. Plán zahŕňa aj reformy, ktoré by mali podľa očakávaní znížiť administratívnu a regulačnú záťaž, zvýšiť atraktívnosť kariéry v oblasti výskumu a zvýšiť verejné financovanie výskumu a vývoja. (23)V pláne obnovy a odolnosti sa predpokladajú významné investície do riešenia sociálnych výziev, ako aj do zlepšenia sociálnej súdržnosti a integrácie niektorých zraniteľných skupín (znevýhodnení mladí ľudia, osoby so zdravotným postihnutím a staršie osoby). V záujme podpory mladých ľudí pri dosahovaní príslušných stupňov vzdelania a ich integrácie do trhu práce investície zahŕňajú podporu učňovskej prípravy, cielené dotácie na prijímanie pracovníkov, programy prevencie predčasného ukončenia školskej dochádzky, vytvorenie ďalších miest v internátnych školách a v rámci systému terciárneho a odborného vzdelávania, zvýšené štátne záruky na študentské pôžičky a dočasné zvýšenie zdrojov verejných služieb zamestnanosti. Investície do digitalizácie vzdelávacích materiálov a vybavenia by mali umožniť školám ponúkať diaľkové vzdelávanie, čím sa zvýši inštitucionálna odolnosť. Investíciami v oblasti zdravia by sa mala ešte viac zlepšiť sociálna a územná súdržnosť. Plán zahŕňa investície do modernizácie a digitalizácie systému zdravotnej starostlivosti vrátane opatrení ako zavedenie elektronických zdravotných záznamov, od čoho sa očakáva zvýšenie účinnosti a dostupnosti starostlivosti, a investície do obnovy zariadení rezidenčnej starostlivosti pre staršie osoby s cieľom umožniť vyššiu kvalitu poskytovanej starostlivosti. Sociálnu súdržnosť ďalej podporujú renovácie v oblasti sociálneho bývania, ktoré by mali prispieť k obmedzeniu energetickej chudoby, ako aj digitalizácia verejnej správy, ktorou by sa mal zlepšiť prístup k verejným službám. (24)Niekoľko reforiem by malo ďalej posilniť sociálnu odolnosť a súdržnosť. Cieľom reforiem systému zdravotnej starostlivosti je zvýšiť príťažlivosť povolaní zdravotníckych pracovníkov a uľahčiť organizáciu poskytovania starostlivosti na miestnej úrovni. Očakáva sa, že na základe obnovenej stratégie prijatej verejnými službami zamestnanosti získajú uchádzači o zamestnanie lepšie poradenstvo, a to aj prostredníctvom novej diagnostickej a usmerňovacej metodiky. Okrem toho by sa prostredníctvom reformy poistenia v nezamestnanosti mali motivovať podniky, aby ponúkali väčší počet trvalých pracovných zmlúv a menej kratších pracovných zmlúv na určitú dobu. Ďalšími reformami sa regulujú vzťahy medzi štátom a miestnymi samosprávami, čo umožňuje flexibilnejšie spôsoby presunu právomocí zo štátu na miestne samosprávy, ako aj efektívnejšie rozhodovacie procesy s cieľom posilniť inštitucionálnu odolnosť, ako aj územnú súdržnosť. Navyše sa očakáva, že prierezová reforma verejnej služby ďalej prispeje k sociálnej súdržnosti prostredníctvom zrevidovaných náborových postupov a posilnenia zásady rovnakého zaobchádzania a rovnakých príležitostí. Zásada „výrazne nenarušiť“

(25)V súlade s článkom 19 ods. 3 písm. d) nariadenia (EÚ) 2021/241 a oddielom 2.4 prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia (EÚ) 2020/852 (zásada „výrazne nenarušiť“). (26)Súčasťou plánu obnovy a odolnosti Francúzska je systematické posúdenie každého opatrenia so zreteľom na zásadu „výrazne nenarušiť“. Na základe poskytnutých informácií je možné usúdiť, že opatrenia sú v súlade s danou zásadou, napríklad poskytnutím uistení o spôsoboch uplatňovania existujúceho legislatívneho rámca Únie a Francúzska s cieľom predísť akémukoľvek výraznému narušeniu plnenia. (27)V prípade niektorých opatrení, pri ktorých je na výber konkrétnych projektov v budúcnosti naďalej potrebné uplatňovať výzvy na predkladanie projektov alebo výzvy na vyjadrenie záujmu, napríklad v prípade opatrení súvisiacich so štvrtým programom Programme d’Investissements d’Avenir alebo s dekarbonizáciou priemyslu, sa zásada „výrazne nenarušiť“ dodržiava tým, že sa prostredníctvom vhodných míľnikov spojených s týmito opatreniami zabezpečí, aby referenčný rámec výziev na predkladanie projektov alebo výziev na vyjadrenie záujmu bránil výberu činností, ktoré by mohli výrazne narušiť environmentálne ciele. Príspevok k zelenej transformácii vrátane biodiverzity (28)V súlade s článkom 19 ods. 3 písm. e) nariadenia (EÚ) 2021/241 a oddielom 2.5 prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu klimatických cieľov pripadá suma, ktorá predstavuje 46,0 % celkových prostriedkov pridelených na plán, vypočítaná podľa metodiky uvedenej v prílohe VI k nariadeniu (EÚ) 2021/241. V súlade s článkom 17 nariadenia (EÚ) 2021/241 je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030. (29)Plán zahŕňa štrukturálne a dlhodobé investície do energetickej obnovy verejných a súkromných budov, infraštruktúry ekologickej mobility a vozidiel, ako aj do dekarbonizácie priemyselných procesov, čím sa Francúzsko nasmeruje na cestu k podstatnému a udržateľnému zníženiu emisií skleníkových plynov, a tým aj k transformácii v súvislosti so zmenou klímy. Plán obsahuje aj významné nehmotné investície do výskumu, vývoja a inovácií, najmä v oblasti zelených technológií v rámci štvrtého programu Programme d’Investissements d’Avenir, ktorými by sa malo podporiť zavádzanie vodíka z obnoviteľných zdrojov a nízkouhlíkového vodíka ako spôsobu podpory dekarbonizácie hospodárstva a podpory leteckého priemyslu pri prechode na nízkouhlíkovosť. Pokiaľ ide o environmentálnu transformáciu, plán by mal priamo prispieť k zachovaniu biodiverzity prostredníctvom investícií do chránených oblastí, operácií ekologickej obnovy, zlepšenia obhospodarovania lesov a rozšírenia zalesnených oblastí. K zelenej transformácii by mali prispieť aj ďalšie investície (do obehového hospodárstva, a najmä v oblasti plastových materiálov, boja proti znehodnocujúcemu využívaniu pôdy, riadenia vodných zdrojov a nakladania s odpadmi, ako aj poľnohospodárskej transformácie). Napokon by sa trvalý vplyv francúzskeho plánu obnovy a odolnosti na zelenú transformáciu vrátane biodiverzity a ochrany životného prostredia mal zabezpečiť prostredníctvom zákona o klíme a odolnosti, vykonávacích dekrétov o obehovom hospodárstve a „zeleného rozpočtovania“ verejných výdavkov. (30)Reformy a investície by mali významne prispieť k napredovaniu pri plnení cieľov Francúzska v oblasti dekarbonizácie a klímy stanovených v národnom energetickom a klimatickom pláne Francúzska, ako aj v revidovanej verzii Stratégie Nationale Bas Carbone z roku 2020, v ktorej sa stanovuje plán na dosiahnutie uhlíkovej neutrality do roku 2050. Francúzsky plán obnovy a odolnosti sa zameriava hlavne na opatrenia energetickej efektívnosti, najmä v odvetví stavebníctva a priemyslu, a zníženie emisií skleníkových plynov. Pokiaľ ide o energiu z obnoviteľných zdrojov, očakáva sa, že dôraz na výrobu vodíka z obnoviteľných zdrojov a nízkouhlíkového vodíka, ako aj iné opatrenia v oblasti elektrifikácie, napr. v odvetví dopravy, povedú k zvýšenej spotrebe elektriny z obnoviteľných zdrojov energie, pokiaľ sa ďalší dopyt po elektrine pokryje ďalšou výrobou elektriny z obnoviteľných zdrojov. Okrem toho rozvoj ďalších kapacít elektriny z obnoviteľných zdrojov energie môže podporiť uľahčenie administratívnych požiadaviek na realizáciu investícií do obnoviteľných zdrojov, ktoré sú uvedené v zákone ASAP (Accélération et simplification de l’action publique – Urýchlenie a zjednodušenie verejných opatrení). Očakáva sa preto, že francúzsky plán by mal prispieť k plneniu cieľov Únie v oblasti energetiky a klímy do roku 2030 a k cieľu klimatickej neutrality EÚ do roku 2050. Príspevok k digitálnej transformácii (31)V súlade s článkom 19 ods. 3 písm. f) nariadenia (EÚ) 2021/241 a oddielom 2.6 prílohy V k nemu plán obnovy a odolnosti zahŕňa opatrenia, ktoré do značnej miery (hodnotenie A) prispievajú k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 21,3 % celkových prostriedkov pridelených na plán, vypočítaná podľa metodiky uvedenej v prílohe VII k nariadeniu (EÚ) 2021/241. (32)Investície v rámci plánu obnovy a odolnosti do digitálnej transformácie prispievajú k riešeniu výziev Francúzska, napríklad zlepšovaním pripojiteľnosti, podporou digitalizácie podnikov a zlepšovaním digitálneho vzdelávania a zručností. Plánované investície v oblasti digitálnej pripojiteľnosti, napríklad plán ultrarýchleho širokopásmového pripojenia, by mali mať trvalý vplyv, keďže budú riešiť štrukturálne nedostatky, prispejú k zlepšeniu technologickej odolnosti a zároveň pomôžu zvýšiť súdržnosť na celom území vrátane vidieckych oblastí. Plán obnovy a odolnosti vychádza z existujúcich iniciatív ako France Num s cieľom zvýšiť do roku 2024 mieru digitalizácie 200 000 MSP a zároveň poskytnúť zamestnancom potrebnú podporu na riadenie ich prechodu na digitálne technológie. Plán zahŕňa aj investície na podporu vzdelávania a zamestnanosti vrátane osobitných intervencií na rozvoj digitálnych zručností, ako sú doplňujúce prostriedky na individuálne vzdelávacie účty na účely odbornej prípravy týkajúcej sa „pracovných miest budúcnosti“, s cieľom poskytnúť odbornú prípravu 25 000 osobám v digitálnych profesiách. Tieto investície podporia realizáciu komplexnej stratégie digitalizácie vzdelávania, najmä v oblasti školského vzdelávania na základných a stredných školách. Opatrenia na zlepšenie digitálnych zručností sú kľúčovým prvkom pri riešení štrukturálnych problémov Francúzska týkajúcich sa pretrvávajúceho nedostatku digitálnych zručností Francúzov, pre ktorý krajina v tejto oblasti v roku 2019 dosahovala podpriemernú úroveň v rámci Únie, a pomáhajú splniť cieľ digitálneho desaťročia, ktorým je dosiahnuť, aby 80 % občanov Únie malo do roku 2030 základné digitálne zručnosti a aby v Únii bolo 20 000 000 špecialistov na informačné a komunikačné technológie. (33)Súčasťou plánu je navyše prierezový prístup k digitálnej transformácii krajiny. Plán obsahuje digitálne investície zahŕňajúce výskum, inovácie, zavádzanie nových technológií, digitalizáciu štátu a samospráv, kybernetickú bezpečnosť, elektronickú identitu a elektronické zdravotníctvo. Investíciami do kybernetickej bezpečnosti by sa mali posilniť verejné služby, ktorých narušenie by malo silný vplyv na občanov. Významnými investíciami do elektronického zdravotníctva by sa mala podporiť vnútroštátna infraštruktúra digitálnych zdravotníckych služieb a riadenie projektov. V pláne sa venuje priestor aj niekoľkým opatreniam na zavádzanie kľúčových digitálnych kapacít, najmä prostredníctvom Programme d’Investissements d’Avenir. Medzi cieľové oblasti patrí kybernetická bezpečnosť, 5G, kvantová výpočtová technika, cloud computing, ako aj digitálne vzdelávanie a kultúrny a kreatívny priemysel. Plán obnovy a odolnosti obsahuje podrobnosti o účasti krajiny na dvoch plánovaných digitálnych dôležitých projektoch spoločného európskeho záujmu: jeden sa týka cloud computingu a edge computingu budúcej generácie a druhý oblasti mikroelektroniky a komunikačných technológií, pričom oba sa majú financovať na základe nariadenia (EÚ) 2021/241 prostredníctvom Programme d’Investissements d’Avenir. Trvalý vplyv (34)V súlade s článkom 19 ods. 3 písm. g) nariadenia (EÚ) 2021/241 a oddielom 2.7 prílohy V k nemu sa očakáva, že plán obnovy a odolnosti bude mať na Francúzsko do značnej miery (hodnotenie A) trvalý vplyv. (35)Implementácia investícií a vykonávanie reforiem, ktoré Francúzsko plánuje vo svojom pláne obnovy a odolnosti, by mali mať trvalý vplyv na ekonomickú, sociálnu a inštitucionálnu odolnosť krajiny. Investície do technológií, inovácií, ako sú zelené technológie, digitálne technológie, zdravotníctvo, a do zručností a digitálnej transformácie predpokladané v pláne by mali mať vplyv na produktivitu, a teda aj na potenciálny rast francúzskeho hospodárstva. Opatrenia zamerané na zvýšenie zamestnateľnosti, najmä mladých ľudí, by mali mať pozitívny vplyv aj na potenciálny rast z dlhodobého hľadiska. Politika zamestnanosti mladých ľudí opísaná v pláne je jednak inovačná svojím rozsahom pôsobnosti a zároveň bude mať pravdepodobne trvalý vplyv prostredníctvom očakávaných účinkov na zamestnanosť a sociálne začlenenie. Odolnosť, efektívnosť a prístupnosť zdravotníctva by sa mali posilniť vykonávaním národnej stratégie reformy systému zdravotnej starostlivosti, modernizáciou infraštruktúry, ako aj digitalizáciou zdravotníctva. Očakáva sa, že sa tým zlepší dostupnosť niektorých zdravotníckych služieb v regiónoch s nedostatkom týchto služieb, ako sú vidiecke oblasti a najvzdialenejšie regióny. Ekologickú transformáciu podporujú viaceré osobitné reformy vrátane zákona o klíme a odolnosti a zákona o mobilite. Reforma týkajúca sa výskumu a súvisiace investície by mali Francúzsku umožniť v určitej miere pokročiť k cieľu vynakladať 3 % HDP na výskum a vývoj, a to postupným zvyšovaním verejných výdavkov na výskum a vývoj a posilnením spolupráce medzi verejným a súkromným sektorom. Investície na podporu transformácie inštitúcií vysokoškolského vzdelávania by mali vyvolať značné externality, ktoré by mali byť prospešné pre hospodárstvo a spoločnosť (trvalý vplyv by celkovo mala mať stimulácia týchto inštitúcií pri transformácii na excelentnosť, zvyšovanie diverzifikácie zdrojov a ich úloha v inovačnom reťazci). Konkrétne opatrenia uvedené v pláne by v neposlednom rade mali prispieť k dosiahnutiu cieľa dlhodobej udržateľnosti verejných financií. (36)Trvalý vplyv plánu sa môže posilniť aj synergiami medzi plánom a inými programami financovanými z fondov politiky súdržnosti, a to najmä vecným riešením hlboko zakorenených územných výziev a podporou vyváženého rozvoja. Monitorovanie a realizácia (37)V súlade s článkom 19 ods. 3 písm. h) nariadenia (EÚ) 2021/241 a oddielom 2.8 prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a realizácie plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. (38)Za monitorovanie a realizáciu francúzskeho plánu obnovy a odolnosti je zodpovedné ministerstvo hospodárstva, financií a obnovy spolu s generálnym sekretariátom pre európske záležitosti. Míľniky a ciele sú jasné, realistické a vhodné na sledovanie pokroku pri realizácii plánu obnovy a odolnosti na základe relevantných, prijateľných a spoľahlivých súvisiacich ukazovateľov, ktoré sa vzťahujú na všetky reformy a investície uvedené v pláne. (39)Míľniky a ciele francúzskeho plánu predstavujú vhodný systém na monitorovanie realizácie plánu. Sú dostatočne jasné a komplexné na to, aby sa zabezpečilo, že ich splnenie bude možné vysledovať a overiť. (40)Zdá sa, že mechanizmy overovania, zber údajov a povinnosti opísané francúzskymi orgánmi sú dostatočne spoľahlivé na účely primeraného odôvodnenia žiadostí o vyplatenie po tom, ako sa míľniky a ciele posúdia ako splnené.

(41)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci nástroja technickej podpory možno požiadať o technickú podporu, ktorá má pomôcť členským štátom pri vykonávaní ich plánu. Výpočet nákladov (42)V súlade s článkom 19 ods. 3 písm. i) nariadenia (EÚ) 2021/241 a oddielom 2.9 prílohy V k nemu je uvedené odôvodnenie výšky odhadovaných celkových nákladov na plán obnovy a odolnosti do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (43)Francúzsko vo všeobecnosti poskytlo k opatreniam rozpis nákladov s odkazom na predchádzajúce podobné projekty alebo vykonané štúdie, ktorými odôvodňuje číselné údaje o nákladoch, ako aj primerané vysvetlenia metodiky použitej na stanovenie celkových nákladov. V prípade rôznych opatrení, pri ktorých náklady možno nebudú podrobne určené vopred, pretože projekty sa vyberajú prostredníctvom súťažných postupov, napríklad výziev na predkladanie návrhov, sa v pláne obnovy a odolnosti vo všeobecnosti poskytuje odôvodnenie vychádzajúce z predchádzajúcich skúseností, že náklady nie sú neprimerané cieľom opatrenia. Z posúdenia odhadov nákladov a sprievodnej dokumentácie vyplýva, že väčšina nákladov je primeraná a realistická. Tomuto kritériu posudzovania však nemožno prisúdiť hodnotenie A, pretože použitá metodika nie je vždy dostatočne dobre vysvetlená a súvislosť medzi odôvodnením a samotnými nákladmi nie je úplne jasná. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému hospodárskemu a sociálnemu vplyvu na vnútroštátnej úrovni. Ochrana finančných záujmov (44)V súlade s článkom 19 ods. 3 písm. j) nariadenia (EÚ) 2021/241 a oddielom 2.10 prílohy V k nemu sú opatrenia navrhované v pláne obnovy a odolnosti a ďalšie opatrenia obsiahnuté v tomto rozhodnutí primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom EÚ vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu finančných prostriedkov Únie v súlade s nariadením Európskeho parlamentu a Rady (EÚ, Euratom) 2020/2092. (45)V národnom pláne obnovy a odolnosti sa primerane opisuje systém realizácie plánu obnovy a odolnosti vo Francúzsku. Národný regulačný rámec predstavuje spoľahlivý systém vnútornej kontroly, v ktorom majú príslušní aktéri jasne rozdelené úlohy a povinnosti. Na úrovni ústrednej verejnej správy je za riadenie plánu obnovy zodpovedné ministerstvo hospodárstva, financií a obnovy, ktoré na trvalej báze konzultuje s generálnym sekretariátom pre európske záležitosti (SGAE). Monitorovanie plánu vykonáva Secrétariat Général France Relance zriadený pri úrade predsedu vlády a ministerstve hospodárstva. Realizácia sa deleguje na ministerstvá prostredníctvom conventions de délégation de gestion a chartes de gestion. Kontroly míľnikov a cieľov sú konkrétne delegované na ministerstvá zodpovedné za realizáciu komponentov prostredníctvom convention de délégation de gestion. Očakáva sa, že predseda vlády pred predložením prvej žiadosti o platbu podpíše obežník týkajúci sa i) organizácie systému a povinností každej štruktúry, pokiaľ ide o zabezpečenie spoľahlivosti a kontroly údajov; ii) postupov zberu a uchovávania údajov o ukazovateľoch monitorovania. V súlade s nariadením sa zbierajú všetky štandardizované kategórie údajov stanovené v článku 22 ods. 2 písm. d). Pokiaľ ide o systém vnútornej kontroly, orgány zodpovedné za plán obnovy a odolnosti by mali vychádzať z vnútroštátneho systému zavedeného vo Francúzsku na kontrolu štátneho rozpočtu. Za národného koordinátora auditu a kontroly je vymenovaná Commission interministérielle de Coordination des Contrôles (CiCC). Jej cieľom je chrániť finančné záujmy Únie vo Francúzsku. Prostredníctvom vlastnej kontrolnej právomoci zabezpečuje, aby sa európske finančné prostriedky využívali v súlade s pravidlami Únie a vnútroštátnymi pravidlami. Jej úlohou je aj predchádzať podvodom a ukladať za ne sankcie. Mala by uskutočňovať overovania, inšpekcie a audity na zaistenie účinnosti týchto systémov a na kontrolu kvality údajov zasielaných v súvislosti s najvýznamnejšími opatreniami. Už v roku 2016 prijala národnú stratégiu boja proti podvodom s európskymi finančnými prostriedkami a v boji proti podvodom má k dispozícii niekoľkých aktérov. Francúzsko zaviedlo primerané opatrenia na zabránenie dvojitému financovaniu na základe nariadenia (EÚ) 2021/241 a z iných programov Únie. Koherentnosť plánu (46)V súlade s článkom 19 ods. 3 písm. k) nariadenia (EÚ) 2021/241 a oddielom 2.11 prílohy V k nemu plán zahŕňa do značnej miery (hodnotenie A) opatrenia na vykonávanie reforiem a verejných investičných projektov, ktoré predstavujú súdržné činnosti. (47)Štruktúru francúzskeho plánu obnovy a odolnosti tvorí deväť koherentných komponentov, ktoré podporujú spoločné ciele stimulovať obnovu francúzskeho hospodárstva, prispieť k zelenej a digitálnej transformácii a zvýšiť odolnosť Francúzska na ceste k udržateľnému a inkluzívnemu rastu. Každý komponent stavia na konzistentných balíkoch reforiem aj investícií zahŕňajúcich opatrenia, ktoré sa navzájom posilňujú alebo dopĺňajú. Naprieč rôznymi komponentmi zároveň existujú synergie a žiadne opatrenie nie je v rozpore s iným opatrením ani neoslabuje efektívnosť iného opatrenia. Rovnosť (48)Rodovou rovnosťou a rovnakými príležitosťami pre všetkých sa zaoberajú reformy a investície na podporu vzdelávania, odbornej prípravy a prístupu mladých ľudí k zamestnaniu, a to aj pokiaľ ide o deti a mladých ľudí zo znevýhodneného prostredia. Patria sem aj osobitné opatrenia na stimulovanie náboru pracovníkov so zdravotným postihnutím, napríklad aj vo verejnej službe. Plán takisto obsahuje reformy a investície na zvýšenie kvality života starších osôb a starostlivosti o ne. Pokiaľ ide o rodovú rovnosť, medzi kľúčové opatrenia patrí transformácia verejnej služby vrátane dosiahnutia kvantitatívnych cieľov týkajúcich sa počtu žien na riadiacich pozíciách, ako aj povinnosti podnikov v súvislosti s transparentnosťou odmeňovania. Očakáva sa, že podniky, ktoré využijú prínos opatrení na základe nariadenia (EÚ) 2021/241, prispejú k hospodárskej, sociálnej a environmentálnej transformácii, najmä prostredníctvom povinnosti podnikov zverejňovať index merajúci pokrok v oblasti rodovej rovnosti. Vlastné posúdenie bezpečnosti (49)Francúzsko poskytlo k investíciám do digitálnych kapacít a pripojiteľnosti vlastné posúdenie bezpečnosti v súlade s článkom 18 ods. 4 písm. g) nariadenia (EÚ) 2021/241. Takéto posúdenie je v pláne k dispozícii k týmto trom opatreniam: k plánu ultrarýchleho širokopásmového pripojenia (plan France très haut débit), k digitalizácii štátu a samospráv a k mobilite a telepráci v rámci ministerstva vnútra. Cezhraničné a viacnárodné projekty (50)Francúzsko sa zúčastňuje na cezhraničných a viacnárodných projektoch v troch rôznych oblastiach. V spolupráci s ďalšími členskými štátmi v oblasti podpory vodíkovej technológie by Francúzsko malo byť účastníkom plánovaných dôležitých projektov spoločného európskeho záujmu (IPCEI), pričom prvou oblasťou je podpora výroby a využívania vodíka z obnoviteľných zdrojov a nízkouhlíkového vodíka. Druhý plánovaný projekt IPCEI sa zameriava na cloud computing a edge computing budúcej generácie s cieľom upevniť vedúce postavenie Európy pri budúcom spracúvaní údajov a skvalitniť ponuku infraštruktúry a cloudových služieb v Európe. Cieľom tretieho plánovaného projektu IPCEI týkajúceho sa mikroelektroniky a komunikačných technológií (vrátane 5G/6G) by malo byť posilnenie inovačných technológií Európy v tejto oblasti. Konzultačný proces (51)Konzultačný proces koordinovalo ministerstvo hospodárstva a financií a zapojili sa doň príslušné zainteresované strany vrátane organizácií zamestnávateľov, odborových zväzov, podnikov, ekonómov, mimovládnych organizácií a think-tankov. Na vypracovaní plánu sa podieľalo aj Národné zhromaždenie, zatiaľ čo s regionálnymi a miestnymi orgánmi sa konzultovalo prostredníctvom osobitných výborov. So sociálnymi partnermi sa o pláne konzultovalo štyrikrát, a to prostredníctvom Conseil économique, social et environnemental (CESE). Do realizácie reforiem zahrnutých v pláne je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán. Kladné posúdenie (52)V nadväznosti na kladné posúdenie Komisie týkajúce sa plánu obnovy a odolnosti Francúzska obsahujúce konštatovanie, že plán uspokojivo spĺňa kritériá posudzovania stanovené v nariadení (EÚ) 2021/241, by sa v tomto rozhodnutí mali v súlade s článkom 20 ods. 2 uvedeného nariadenia k nemu stanoviť reformy a investičné projekty potrebné na realizáciu plánu, príslušné míľniky, ciele a ukazovatele, ako aj suma, ktorú Únia poskytne na vykonávanie plánu vo forme nenávratnej finančnej podpory.